Diari Oficial de la Generalitat Valenciana


Sumari del DOGV 5264, del 23-05-2006 (2006/5746)

ORDE de 8 de maig de 2006, de la Conselleria de Sanitat, per la qual s'estableixen les bases reguladores i es convoquen beques per a ajudes a estudis d'investigació en l'àrea d'atenció sanitària de la Direcció General d'Assistència Sanitària de l'Agència Valenciana de la Salut per a l'any 2006.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5264

Data del DOGV
:   23-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5746


Data del document
:   08-05-2006

Organisme emissor
:   Conselleria de Sanitat

Tipus de document
:   Ordre

Descriptors 

:   * suport econòmic
    * metge
    * ajuda pública
    * assignació per estudis
    * professió sanitària
    * professió paramèdica

ORDE de 8 de maig de 2006, de la Conselleria de Sanitat, per la qual s'estableixen les bases reguladores i es convoquen beques per a ajudes a estudis d'investigació en l'àrea d'atenció sanitària de la Direcció General d'Assistència Sanitària de l'Agència Valenciana de la Salut per a l'any 2006. [2006/X5746]  
La Conselleria de Sanitat, a través de la Direcció General d'Assistència Sanitària de l'Agència Valenciana de la Salut, convoca la concessió de beques per a desplegar treballs formatius en l'àmbit de l'atenció sanitària.  
L'objectiu general d'esta convocatòria és afavorir la producció de coneixement científic com a element base en què fonamentar els programes, les polítiques de salut i les activitats de prestació assistencial.  
D'esta manera, a proposta de la Direcció General d'Assistència Sanitària de la Direcció General d'Assistència de l'Agència Valenciana de la Salut, i de conformitat amb el que disposa l'article 11, punt 2 del Decret 25/2005, de 4 de febrer, del Consell de la Generalitat, pel qual es regulen els Estatuts reguladors de l'Agència Valenciana de la Salut, i segons el que estableix el Decret 108/1992, de 6 de juliol, del Govern Valencià, pel qual es regula la concessió de beques,  
ORDENE  
Article 1. Objecte  
Esta orde té com a objecte convocar concurs públic per a la concessió de beques per a formar personal investigador en l'àrea d'atenció sanitària.  
En l'annex de la present orde s'estableixen les bases per les quals es regirà la concessió de beques.  
Article 2. Finançament  
Les beques que es regulen en esta orde es finançaran a càrrec del programa pressupostari 412.22 de la Direcció General d'Assistència Sanitària, codi de línia T6663, aplicació pressupostària 83.92.00.7416.683.18.JQ, per un import màxim fins a 60.000 euros, dels pressupostos de la Generalitat Valenciana per a l'any 2006.  
Article 3. Desplegament i aplicació de l'orde  
El director gerent de l'Agència Valenciana de la Salut, en l'àmbit de les seues competències, o, si és el cas, la persona que hi delegue, podrà adoptar les mesures necessàries per al desplegament i aplicació d'esta orde.  
Article 4. Entrada en vigor  
La present orde entrarà en vigor l'endemà de la publicació en el Diari Oficial de la Generalitat Valenciana.  
Contra la present convocatòria i les seues bases, que exhaureixen la via administrativa, es pot interposar recurs potestatiu de reposició davant el conseller de Sanitat, en el termini d'un mes des de la publicació, en els termes previstos en l'article 116 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, es pot interposar recurs contenciós administratiu, de conformitat amb l'article 109 i 110 de la Llei 30/92, i amb els articles 10 i 46 de la Llei 29/1998, de 13 de juliol, Reguladora de la Jurisdicció contenciosa administrativa, davant la Sala contenciosa administrativa del Tribunal Superior de Justícia de la Comunitat Valenciana, en el termini màxim de dos mesos, comptats a partir de l'endemà de la publicació de la present orde.  
València, 8 de maig de 2006  
El conseller de Sanitat,  
VICENTE RAMBLA MOMPLET  
ANNEX I  
Beques per a fer treballs en matèries d'Atenció Sanitària  
Bases  
Primera. Objecte i finalitat.  
1.1. Les beques tenen com a objecte formar personal investigador en l'àrea d'atenció sanitària.  
1.2. Es convoquen quatre beques, els destinataris de les quals són titulats universitaris en ciències relacionades amb la Salut.  
Segona. Dotació, duració i pagament de beques.  
2.1. Les beques estan dotades de 1.250 euros bruts mensuals, que estaran subjectes a les retencions que hi pertoquen legalment.   
2.2. El període de duració de les beques comprendrà, des de l'endemà de la notificació fins al 31 de desembre de 2006. No obstant això, pot prorrogar-se, mitjançant una resolució que n'explique els motius, condicionada a l'existència de consignació pressupostària, adequada i suficient, en l'exercici 2007.   
En tot cas, la beca no tindrà una duració superior als 18 mesos.  
2.3. L'import de les beques s'abonarà mensualment, després de la certificació de conformitat emesa pel director general d'Assistència Sanitària, així com després de l'acreditació de trobar-se al corrent de les seues obligacions tributàries i davant de la Seguretat Social.  
Tercera. Titulació exigida, condicions generals i barem.  
3.1. Els/les aspirants que desitgen accedir a la present convocatòria de beques han d'estar en possessió del títol de llicenciat en qualsevol disciplina afí amb les Ciències relacionades amb la salut   
3.2. Es tindran en compte en el procés de selecció, els coneixements següents:  
a) Cursos d'especialització, especialment en gestió i administració sanitària.  
b) Idiomes: valencià  
c) Coneixements d'informàtica i ofimàtica  
3.3. Els mèrits adduïts pels/les aspirants es valoraran atenent el barem següent:  
a) Expedient acadèmic: fins a 2 punts.  
b) Sol·licitud extraacadèmica: 2 punts.  
c) Formació en coneixements relacionats amb l'objecte de la beca: 2 punts.  
d) Entrevista personal: 4 punts.  
3.4. Seran excloses les sol·licituds dels aspirants que tinguen una relació laboral remunerada.  
3.5. Els mèrits que s'al·leguen han de ser acreditats i degudament compulsats, en el moment de presentació de sol·licituds.  
Quarta. Formalització de sol·licituds.  
La sol·licitud es dirigirà a la Direcció General d'Assistència Sanitària, i s'hi han de fer constar les dades següents:  
a) Cognoms  
b) Nom  
c) Data de naixement  
d) Nacionalitat  
e) Document nacional d'identitat  
f) Adreça  
g) Població i codi postal  
h) Telèfon i fax  
i) Titulació  
j) Expedient acadèmic  
k) Currículum   
l) Disposar de cobertura sanitària  
m) Declaració jurada de no tindre cap relació laboral i d'estar al corrent de les seues obligacions fiscals.  
n) Qualssevol altres documents que acrediten la possessió del títol o mèrits, docents, investigadors o professionals que es desitgen al·legar.  
Cinquena. Termini i lloc de presentació de sol·licituds.  
El termini de presentació de sol·licituds és de 15 dies hàbils, comptats a partir de l'endemà de la publicació d'esta orde en el Diari Oficial de la Generalitat Valenciana.  
Les sol·licituds es dirigiran a la Direcció General d'Assistència Sanitària, ubicada en la Conselleria de Sanitat, carrer Misser Mascó, 31, València 46904.  
Sisena. Comissió avaluadora, selecció, resolució i recursos.  
6.1. La comissió avaluadora estarà presidida pel director/a general d'Assistència Sanitària, que actuarà com a president/a, i de la qual formaran part:  
. El cap de l'Àrea d'Assistència Sanitària.  
. El cap del Servici de Recursos Assistencials  
. El cap del Servici de Protocol·lització i Integració Assistencial  
. El cap del Servici per al Desenvolupament de Ferramentes per a la Gestió  
6.2. La comissió tindrà facultats per a resoldre tots els dubtes que apareguen en la interpretació de les bases.  
6.3. La comissió avaluadora, tindrà en compte en el moment d'efectuar la proposta de concessió, el barem que s'estableix en la base tercera d'esta convocatòria.  
6.4. En la proposta de concessió de beques que emeta la comissió s'establirà una borsa de reserva, per si hi havia cap renúncia o abandó.  
6.5. La resolució de concessió de beques correspon al director gerent de l'Agència Valenciana de la Salut, o si és el cas a la persona que hi delegue.  
6.6. Contra la resolució de concessió de beques els interessats poden interposar recurs d'alçada davant del conseller de Sanitat.  
Setena. Drets, obligacions, tutoria i incidència dels becaris.  
7.1 Quant a les obligacions dels beneficiaris, s'aplica el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
7.2 Les beques són incompatibles amb l'aprofitament de qualsevol altra beca, ajuda o activitat laboral regular. La infracció d'esta regla, en qualsevol moment del període de l'aprofitament, deixarà sense efecte la beca.  
7.3 La Direcció General d'Assistència Sanitària de l'Agència Valenciana de Salut, convocarà els adjudicataris/es sol·licitants de les beques per a la firma del corresponent document de notificació i acceptació.  
7.4 Les obligacions dels becaris són les següents: un mes abans de la finalització de la beca, fer una memòria científica de les activitats dutes a terme durant tal període.  
7.5 Finalitzat el període d'aprofitament de la beca, i previ informe d'assistència, aprofitament i aptitud, el director general d'Assistència Sanitària estendrà el certificat corresponent.  
7.6 La Direcció General d'Assistència Sanitària de l'Agència Valenciana de la Salut resoldrà les incidències que es produïsquen durant el període d'aprofitament de la beca i podrà deixar-les sense efecte, amb audiència prèvia de l'interessat, en els casos següents:  
a) Incompliment de les seues obligacions.  
b) No realitzar l'activitat que motivà la concessió.  
c) Deixar de reunir els requisits exigits en la present convocatòria.  
7.7 Davant les incidències, renúncies, abandons o incompliments que deixen vacant una beca, es procedirà a cobrir-la atenent l'orde establit en la borsa de reserva que resulte del procés de selecció.